
  REPUBLIKA HRVATSKA 
  Općinski sud u Vukovaru 
Vukovar, Županijska ul. br. 31 
Poslovni broj: Ovr Ob-19/2026-2 

R E P U B L I K A   H R V A T S K A
R J E Š E NJ E

Općinski sud u Vukovaru, po sucu pojedincu Sanji Vrabec-Vrančić, u izvanparničnom predmetu predlagatelja osiguranja Hrvatski zavod za socijalni rad Područni ured V., V…, protiv protivnice osiguranja J. M. iz G… sada u V…, OIB … i protivnika osiguranja B. O.iz B… OIB …, radi određivanja privremene mjere u zaštiti dobrobiti djeteta maloljetne M. J. O., izvan ročišta, 10. srpnja 2026. 

r i j e š i o   j e

I. Maloljetnom djetetu M. J. O., OIB …, rođenoj … u V., imenuje se poseban skrbnik radi zaštite njezinih osobnih prava i dobrobiti u ovom sudskom postupku. 
II. Poseban skrbnik imenuje se u osobi A. H., dipl. pravnice s položenim pravosudnim ispitom, zaposlenice Centra za posebno skrbništvo Zagreb Podružnica Osijek. 
III. Poseban skrbnik ovlašten je zastupati dijete iz st. I. izreke ovog rješenja, u postupku koji se kod Općinskog suda u V. vodi pod posl. br. Ovr Ob-… radi određivanja privremene mjere u zaštiti dobrobiti navedenog maloljetnog djeteta. 
IV. Poseban skrbnik dužan je podnijeti izvješće o svojem radu na zahtjev ravnatelja Centra za posebno skrbništvo tijekom obavljanja poslova skrbništva u roku koji odredi ravnatelj, a po okončanju slučaja za koji je bio imenovan u roku od 8 dana. 
V. Žalba protiv ovog rješenja ne zadržava ovrhu. 

Obrazloženje
1.Predlagatelj je kod ovoga suda 9. srpnja 2026., u smislu odredbe čl. 347. st. 2. Ovršnog zakona (Narodne novine br. 112/12, 25/13, 93/14, 55/16- odluka Ustavnog suda Republike Hrvatske, 73/17, 131/20, 114/22 i 6/24, dalje u tekstu OZ) i čl. 346. Obiteljskog zakona (Narodne Novine 103/15, 98/19, 47/20, 49/23–Odluka Ustavnog suda Republike Hrvatske i 156/23, dalje u tekstu ObZ) podnio prijedlog radi određivanja privremene mjere privremenom oduzimanjem prava na stanovanje s djetetom, povjeravanje svakodnevne skrbi o djetetu i ostvarivanju osobnih odnosa djeteta s roditeljima, sve u zaštiti dobrobiti djeteta navedenog u izreci ovoga rješenja, čiji su roditelji protivnica i protivnik osiguranja, predlažući da sud odredi predloženu privremenu mjeru radi sprječavanja rizika dovođenja u opasnost života, zdravlja i razvoja toga djeteta u odnosu na koje je rješenjem ovoga suda br. R1 Ob-… od 10. lipnja 2026. određena mjera privremenog povjeravanja i smještaja toga djeteta s trajanjem trideset dan, te da okolnosti zbog kojih dijete treba biti izvan obitelji roditelja i dalje postoje, kao i da je, kod ovoga suda, u tijeku postupak oduzimanja prava roditeljima na stanovanje s tim djetetom. 
2. Uz prijedlog je predlagatelj dostavio obiteljsku procjenu za B. O. i J. M. od 26. lipnja 2026., rješenje ovoga suda poslovni broj R1 Ob-… od 10. lipnja 2026., kao i ispis nakon izvršenog uvida u digitalne podatke matice rođenih na ime M. J. O.. 
3. Na temelju odredbe čl. 487. ObZ u sv. s odredbom čl. 242. istoga zakona, u postupcima radi zaštite prava i interesa mlljt. djeteta koji se vodi radi određivanja mjere za zaštitu prava i dobrobiti djeteta, dijete zastupa poseban skrbnik kojeg imenuje sud. 
4. Na temelju odredbe čl. 243. st. 4. i 7. ObZ poseban skrbnik koji je zaposlenik centra za posebno skrbništvo, dužan je podnijeti izvješće o svojem radu na zahtjev ravnatelja Centra za posebno skrbništvo tijekom obavljanja poslova skrbništva u roku koji odredi ravnatelj, a po okončanju slučaja za koji je bio imenovan u roku od osam dana. 
U Vukovaru 10. srpnja 2026.
                                                                             Sudac: 
Sanja Vrabec- Vrančić v.r.

Uputa o pravnom lijeku: 
Protiv ovoga rješenja može se podnijeti žalba u roku od 15 (petnaest) dana računajući od dana primitka otpravka ovog rješenja. Žalba se podnosi županijskom sudu kao drugostupanjskom, putem ovoga suda, u tri istovjetna primjerka. 
Žalba podnesena protiv ovoga rješenja ne zadržava ovrhu. 

Dostavna naredba: 
1. Predlagatelju osiguranja. 
2. Protivnici osiguranja. 
3. Protivniku osiguranja. 
4. Djetetu po posebnom skrbniku. 
5. Lj. O..

